Baba agter op bakkie geboreVan links is Akram Kader, Preshan Harrilal en Clive Naidoo van Netcare 911, volgende is Philani Bhengu (die pa), Nontuthzelo en baba Sibusisiwe Bhengu, ouma Bhengu en dr. Ngotho die ginekoloog. Foto: Verskaf. ŉ Babaseun is Sondagoggend agter op ŉ bakkie gebore. Shawn Herbst, woordvoerder van Netcare 911, het gesê van hul personeel by die Netcare St Augustine’s hospitaal in Durban het iemand gehoor wat om hulp roep in die parkeerterrein. “Hulle het mev. Nontuthzelo Bhengu agter op ŉ bakkie in erge pyn aangetref. Sy was besig om geboorte te skenk,” het Herbst gesê. ŉ Paramedikus het by haar en haar man gebly terwyl ander mediese toerusting gaan haal het. “Ná ŉ kort tydperk is klein Sibusisiwe Nkazimulo Bhengu in die wêreld verwelkom.” Volgens Herbst is ma en baba toe na die naaste ongevalle-eenheid vervoer en deur ŉ dokter geassesseer.